b'\n_START_ARTICLE_\nVinodolski zakonik\n_START_PARAGRAPH_\nVinodolski zakonik ali Vinodolski zakon je bil hrva\xc5\xa1ki srednjeve\xc5\xa1ki zakonik s pode\xc5\xbeelske pokrajine Vinodol, ki je nastal leta 1288. Vinodolski zakonik je me\xc5\xa1anica obi\xc4\x8dajnega prava vinodolskih pode\xc5\xbeelanov in fevdalnega prava.\n_START_SECTION_\nPravni vidik Vinodolskega zakonika\n_START_PARAGRAPH_\nVinodolsko dolino je ogrsko-hrva\xc5\xa1ki kralj Andrej II. leta 1255 daroval kr\xc5\xa1kim knezom Frankopanom in sicer Vidu Frankopanu. Frankopani so se lotili izdelave zakonika, ki je kodificiral obi\xc4\x8dajno pravo in fevdalno pravo. Zakonik je bil izdan leta 1288 in je najstarej\xc5\xa1i poznani hrva\xc5\xa1ki pravni tekst.  Vpri\xc4\x8do kneza ga je sestavilo 42 zastopnikov Vinodola. Vinodolski zakon ima 78 \xc4\x8dlenov in med drugim ureja kne\xc5\xbeeve pravice (zlasti pravice do pobiranja glob), kazensko pravo, na\xc4\x8delo formalne resnice v pravdnem postopku in javno pravo, kjer je opisan institut uradne osebe javnega zaupanja in ta javna oseba se jeimenovala pristav; postavljen od kneza je zastopal sodni zbor, ugotavljal je pravno pomembne okoli\xc5\xa1\xc4\x8dine, izpovedoval je o prej\xc5\xa1njih sodbah (namesto zapisnika), njegovo izpoved pa je bilo mogo\xc4\x8de spodbiti le s tremi pri\xc4\x8dami. Vinodolski zakonik je nastal v razmerah, ko so bili fevdalni procesi \xc5\xbee v premo\xc4\x8di, vendar je posebnost Vinodolskega zakonika v tem, da Frankopani pri pospe\xc5\xa1evanju fevdalizacije niso brezkompromisno uni\xc4\x8devali starega obi\xc4\x8dajnega prava, ampak so ga predelali in prilagodili sebi v prid. Zato je danes iz zakonika mogo\xc4\x8de izlo\xc4\x8diti starej\xc5\xa1e obi\xc4\x8dajno pravo. \xc5\xbde v \xc4\x8dasu tega prava so med funkcionarji obstajali sodnik, gra\xc5\xa1\xc4\x8dak, busovi\xc4\x87 in pristav, poleg tega je bilo za obi\xc4\x8dajno vinodolsko pravo zna\xc4\x8dilno, da je imela vsaka ob\xc4\x8dina svoj grad kot sodno sredi\xc5\xa1\xc4\x8de, v katerem je bil nastanjen sodni svet, in da so poznali varuhe skupne gmajne. Ostalina obi\xc4\x8dajnega prava je tudi v tem, da so se navadni ljudje lahko zbirali na ljudskih skup\xc5\xa1\xc4\x8dinah brez prisotnosti kne\xc5\xbeevega poverjenika, obenem pa so u\xc5\xbeivali veliko stopnjo za\xc5\xa1\xc4\x8dite pred kne\xc5\xbejo oblastjo.\n_START_SECTION_\nJezikovni in zgodovinski vidik Vinodolskega zakonika\n_START_PARAGRAPH_\nVinodolski zakonik je bil spisan leta 1288 v \xc4\x8dakav\xc5\xa1\xc4\x8dini, ohranjen pa je bil v glagolja\xc5\xa1kem zapisu iz 16. stoletja.'